b'\n_START_ARTICLE_\nJulius Andrejevas\n_START_SECTION_\nBiografija\n_START_PARAGRAPH_\nT\xc4\x97vas Kauno muzikinio teatro solistas ir re\xc5\xbeisierius Rostislavas Andrejevas (1907\xe2\x80\x931967)._NEWLINE_1949\xe2\x80\x931960\xc2\xa0m. mok\xc4\x97si Kauno de\xc5\xa1imtmet\xc4\x97s muzikos mokyklos fortepijono klas\xc4\x97je. Studijavo LSSR konservatorijoje: 1960\xe2\x80\x931965\xc2\xa0m. Aldonos Dvarionien\xc4\x97s fortepijono, 1966\xe2\x80\x931971\xc2\xa0m. Eduardo Balsio kompozicijos klas\xc4\x97je. 1961\xe2\x80\x931966\xc2\xa0m. LSSR konservatorijos koncertmeisteris. _NEWLINE_1965\xe2\x80\x931991\xc2\xa0m. su 1979\xe2\x80\x931982\xc2\xa0m. pertrauka d\xc4\x97st\xc4\x97 Vilniaus Balio Dvariono muzikos mokykloje. Nuo 1973\xc2\xa0m., su 1991\xe2\x80\x931998\xc2\xa0m. pertrauka, Lietuvos konservatorijos (dab. Muzikos ir teatro akademija) d\xc4\x97stytojas, nuo 1989\xc2\xa0m. docentas, 2010\xc2\xa0m. profesorius._NEWLINE_1974\xe2\x80\x931982\xc2\xa0m. LSSR filharmonijos senosios muzikos ansamblio \xe2\x80\x9eMusica humana\xe2\x80\x9c klavesinininkas ir pianistas. 1984\xe2\x80\x931989\xc2\xa0m. Lietuvos kompozitori\xc5\xb3 s\xc4\x85jungos valdybos sekretorius, 1989\xe2\x80\x931991\xc2\xa0m. valdybos pirmininkas. 1991\xe2\x80\x931998\xc2\xa0m. d\xc4\x97st\xc4\x97 Vigo (Ispanija) priva\xc4\x8dioje konservatorijoje \xe2\x80\x9eMayeusis\xe2\x80\x9c, vadovavo fortepijono skyriui, direktoriaus pavaduotojas, nuo 1996\xc2\xa0m. profesorius. U\xc5\xbe nuopelnus \xc5\xa1iai konservatorijai viena jos aula pavadinta Julijaus Andrejevo vardu.  1999\xe2\x80\x932001\xc2\xa0m. Lietuvos nacionalinio Operos ir baleto teatro generalinis direktorius. _NEWLINE_1988\xc2\xa0m. spalio 23 d. Lietuvos S\xc4\x85j\xc5\xabd\xc5\xbeio Steigiamajame suva\xc5\xbeiavime i\xc5\xa1rinktas S\xc4\x85j\xc5\xabd\xc5\xbeio Seimo nariu._NEWLINE_Palaidotas Antakalnio kapin\xc4\x97se.\n_START_SECTION_\nK\xc5\xabryba\n_START_PARAGRAPH_\nSuk\xc5\xabr\xc4\x97 teleoper\xc4\x85 \xe2\x80\x9eLi\xc5\xabdna pasaka\xe2\x80\x9c (pagal Jon\xc4\x85 Bili\xc5\xabn\xc4\x85, 1971\xc2\xa0m.), kantat\xc4\x85 \xe2\x80\x9eAm\xc5\xbeinai jaunystei\xe2\x80\x9c (1973\xc2\xa0m.), koncert\xc5\xb3 fortepijonui, smuikui, violon\xc4\x8delei ir orkestrui, kamerini\xc5\xb3 ansambli\xc5\xb3, k\xc5\xabrini\xc5\xb3 fortepijonui (\xe2\x80\x9eSonata per se\xe2\x80\x9c, 1982\xc2\xa0m.; \xe2\x80\x9eLemtis\xe2\x80\x9c, 1998\xc2\xa0m.), chorui (ciklai \xe2\x80\x9eFeniksas\xe2\x80\x9c, 1972\xc2\xa0m.; \xe2\x80\x9eStrazdas\xe2\x80\x9c, 1978\xc2\xa0m.; \xe2\x80\x9eI\xc5\xa1 Rosalijos de Castro poezijos\xe2\x80\x9c, 1998\xc2\xa0m.), lietuvi\xc5\xb3 liaudies muzikos instrumentams, vokalini\xc5\xb3 cikl\xc5\xb3, dramos spektakli\xc5\xb3. Koncertavo kaip solistas ir su kameriniais ansambliais Soviet\xc5\xb3 S\xc4\x85jungos respublikose, \xc4\x8cekoslovakijoje, Jugoslavijoje, Ispanijoje, Izraelyje, Pranc\xc5\xabzijoje, Vengrijoje, Vokietijoje. _NEWLINE_Suk\xc5\xabr\xc4\x97 muzik\xc4\x85 kino filmams \xe2\x80\x9eNerami rudens diena\xe2\x80\x9c (1975\xc2\xa0m., re\xc5\xbe. Algimantas Kundelis), \xe2\x80\x9eSu\xc5\xbeeista tyla\xe2\x80\x9c (1980\xc2\xa0m., re\xc5\xbe. Algimantas Kundelis), \xe2\x80\x9eElektronin\xc4\x97 senel\xc4\x97\xe2\x80\x9c (kartu su Ar\xc5\xabnu Navaku, 1985\xc2\xa0m., re\xc5\xbe. Algimantas Puipa).'